ประเทศไทย จัดนิทรรศความสำเร็จการขับเคลื่อนวาระเศรษฐกิจ BCG ในช่วงสัปดาห์การประชุมเอเปค
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวในการเป็นประธานในพิธีเปิดนิทรรศการ นำเสนอความสำเร็จการขับเคลื่อนวาระเศรษฐกิจ BCG ในช่วงสัปดาห์การประชุมผู้นำเขตเศรษฐกิจเอเปค ว่าการเปิดนิทรรศการ BCG นี้ แสดงให้เห็นถึงความพร้อมและความมุ่งมั่นของไทยในการขับเคลื่อนโมเดล BCG พัฒนาภูมิภาคและโลกอย่างแท้จริง ทั้งนี้ ประเทศไทยมีผลงานที่จับต้องได้เป็นจำนวนมาก สอดคล้องกับการแก้ไขปัญหาการเปลี่ยนแปลงสภาพภูมิอากาศและการสร้างความยั่งยืน แต่อาจยังไม่ได้รับรู้สู่สาธารณชน หวังว่าการจัดงานนี้ จะทำให้ทุกคนได้เห็นภาพที่ครบถ้วน จากการเยี่ยมชมนิทรรศการของไทย โดยเฉพาะประโยชน์ที่ประชาชนจะได้รับและความเกี่ยวโยงของแนวคิด BCG กับวาระการพัฒนาที่ยั่งยืนของโลก พร้อมกันนี้ ยังมีการรับรองเอกสารผลลัพธ์ที่สำคัญ ร่วมกับผู้นำและผู้แทนจากเขตเศรษฐกิจจะมาเข้าร่วมประชุม เป็นการปูพื้นฐานการฟื้นฟูเศรษฐกิจในภูมิภาคเอเชีย-แปซิฟิก นำไปสู่การวางรากฐานระบบเศรษฐกิจของโลกยุคหลังโควิด-19 อย่างยั่งยืน สมดุล และครอบคลุมจากนั้นนายกรัฐมนตรี เยี่ยมชมไฮไลท์ของนิทรรศการ BCG ซึ่งกระทรวงการต่างประเทศ ร่วมกับหน่วยงานที่เกี่ยวข้อง จัดขึ้นเป็นกิจกรรมคู่ขนานกับสัปดาห์การประชุมผู้นำเขตเศรษฐกิจเอเปค วันนี้ (14 พ.ย.65) -19 พฤศจิกายนนี้ ที่ฮอลล์ 2 ชั้น G ศูนย์การประชุมแห่งชาติสิริกิติ์ ได้ถ่ายทอดเรื่องราวการขับเคลื่อน BCG ใน 3 ส่วน โดยส่วนแรก เป็นโครงการสำคัญต่างๆ ของภาครัฐ ในมิติการเกษตร อุตสาหกรรมและท่องเที่ยว ส่วนที่ 2 การต่อยอดแนวคิด BCG ผ่านสินค้าและผลิตภัณฑ์ และการเสนอตัวเป็นเจ้าภาพจัดงาน “Expo2028-Phuket”ของไทย มุ่งเรื่องอนาคตที่ยั่งยืน และส่วนที่ 3 นำเสนอความสำเร็จของธุรกิจที่ยั่งยืนของภาคเอกชน ไทยได้ชูโมเดลเศรษฐกิจ BCG เป็นแนวคิดสำคัญในการส่งเสริมความยั่งยืนของภูมิภาคเอเชียและแปซิฟิก โดยนิทรรศการนี้จะส่งต่อเรื่องราวเรื่องการการเติบโตอย่างยั่งยืนของประเทศไทยไปยังผู้เข้าร่วมประชุมจาก 21 เขตเศรษฐกิจเอเปค